b'\n_START_ARTICLE_\nLatakija\n_START_SECTION_\nIstorija\n_START_PARAGRAPH_\nNuo 4 t\xc5\xabkstantme\xc4\x8dio pr. m. e. dabartin\xc4\x97s Latakijos vietoje buvo finikie\xc4\x8di\xc5\xb3 miestas Ramita. 2 t\xc5\xabkstantmetyje pr. m. e. jis tapo Ugarito valstyb\xc4\x97s dalimi, v\xc4\x97liau priklaus\xc4\x97 Asirijai, Babilonijai, Persijai._NEWLINE_Po Is\xc4\x97s m\xc5\xab\xc5\xa1io (333 m. pr. m. e.) miest\xc4\x85 u\xc5\xbe\xc4\x97m\xc4\x97 Aleksandras Makedonietis. 327 m. pr. m. e. pavadintas Laodik\xc4\x97ja (sen. gr. \xce\x9b\xce\xb1\xce\xbf\xce\xb4\xce\xb9\xce\xba\xce\xb5\xce\xaf\xce\xb1) Seleuko I Nikaloro motinos garbei. \xc5\xa0is miestas tapo vienu svarbiausi\xc5\xb3 Seleukid\xc5\xb3 valstyb\xc4\x97s centr\xc5\xb3 ir Antiochijos uost\xc5\xb3. Laodik\xc4\x97ja buvo ryt\xc5\xb3-vakar\xc5\xb3 prekybos centras, vyko prekyba net su Indija. Nuo 64 m. pr. m. e. priklaus\xc4\x97 Romai, nuo II a. tapo Sirijos provincijos administraciniu centru. 395 m. atiteko Bizantijai. Laodik\xc4\x97ja buvo sugriauta \xc5\xbeem\xc4\x97s dreb\xc4\x97jim\xc5\xb3 494 ir 555 m. Atstatyta imperatorius Justiniano laikais._NEWLINE_V\xc4\x97liau miestas ir toliau nuolat keit\xc4\x97 \xc5\xa1eimininkus: 638 m. Laodik\xc4\x97j\xc4\x85 u\xc5\xbe\xc4\x97m\xc4\x97 arabai, 1097 m. \xe2\x80\x93 kry\xc5\xbeininkai, 1188 m. \xe2\x80\x93 Saladinas. 1516\xe2\x80\x931918 m. priklaus\xc4\x97 Osman\xc5\xb3 imperijai, 1920\xe2\x80\x931943 m. \xe2\x80\x93 Pranc\xc5\xabzijos Sirijos mandatinei teritorijai. Pranc\xc5\xabzijai valdant miestas imtas vadinti Latakija, 1923\xe2\x80\x931936 m. buvo Pranc\xc5\xabzijai pavald\xc5\xbeios Alavit\xc5\xb3 valstyb\xc4\x97s sostin\xc4\x97. Jom Kipuro karo metu, 1973 m. spalio 7 d. netoliese j\xc5\xabroje \xc4\xafvyko Latakijos m\xc5\xab\xc5\xa1is tarp Izraelio ir Sirijos laivyn\xc5\xb3.'